На основу члана 36. Закона о превозу терета у друмском саобраћају („Службени гласник РСˮ, бр. 68/15 и 41/18) и члана 17. став 1. и члана 42. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О РАСПОДЕЛИ СТРАНИХ ДОЗВОЛА ЗА МЕЂУНАРОДНИ ПРЕВОЗ ТЕРЕТА

I. УВОДНЕ ОДРЕДБЕ

Члан 1.

Овом уредбом прописују се начин утврђивања и подаци које садржи Општи део плана расподеле, посебни критеријуми за утврђивање појединачног плана расподеле, начин утврђивања појединачног плана расподеле, садржина и образац захтева за утврђивање појединачног плана и ревизије, начин утврђивања критичности контингента дозвола, поступак и начин преузимања дозвола, поступак и начин вођења евиденција о дозволама, рокови за враћање појединачних, временских и мултилатералних дозвола, начин стављања на увид домаћим превозницима (у даљем тексту: превозник) података које садржи Општи део плана расподеле, као и подаци које садржи појединачни план расподеле.

Члан 2.

Изрази употребљени у овој уредби имају следећа значења:

1. годишњи контингент CEMT дозвола чине мултилатералне дозволе које Међународни транспортни форум одређује и ставља на располагање кроз базну квоту мултилатералних CEMT дозвола државама чланицама Међународног транспортног форума;
2. годишњи контингент BSEC дозвола чине мултилатералне дозволе које Организација за црноморску економску сарадњу одређује и ставља на располагање кроз квоту мултилатералних BSEC дозвола државама чланицама;
3. прелиминарни годишњи контингент појединачних и временских дозвола чине дозволе размењене са државом са којом је врста, број и структура дозвола утврђена међународним уговорима или другим међународноправним актима који се закључују ради извршавања међународних уговора, односно претходно уговорене дозволе путем писане кореспонденције;
4. коначни годишњи контингент појединачних и временских дозвола чини прелиминарни годишњи контингент појединачних и временских дозвола трајно или привремено увећан за додатни размењени број дозвола у текућој години са државом са којом је врста, број и структура дозвола претходно уговорена путем писане кореспонденције;
5. период октобар-октобар је период од 1. октобра претходне године до 30. септембра текуће године;
6. период јануар-октобар је период од 1. јануара до 30. септембра текуће године;
7. теретно возило је возило за које је издат извод лиценце за јавни превоз терета у домаћем и међународном друмском саобраћају;
8. прикључно возило је приколица или полуприколица која је пријављена у возни парк превозника који поседује лиценцу за јавни превоз терета у домаћем и међународном друмском саобраћају;
9. превозник за сопствене потребе је домаће привредно друштво, друго правно лице, предузетник или пољопривредник уписан у евиденцију превоза терета за сопствене потребе у међународном друмском саобраћају.

II. ОПШТИ ДЕО ПЛАНА РАСПОДЕЛЕ

Члан 3.

Општи део плана расподеле утврђује се на основу прелиминарних, односно коначних годишњих контингената појединачних дозвола, односно годишњих контингената мултилатералних дозвола.

Општи део плана расподеле, осим листа ефикасности коришћења CEMT и временских дозвола (у даљем тексту: листе ефикасности), листа превозника за доделу CEMT и временских дозвола одређеног контингента (у даљем тексту: листе расподела) и листа превозника за доделу непреузетих и одузетих CEMT и временских дозвола (у даљем тексту: листе чекања), објављује се до 25. децембра текуће године за наредну годину.

Ако у периоду важења Општег дела плана расподеле дође до промене података из члана 6. тач. 1)-5), 7), 11), 14) и 17) ове уредбе, министарство надлежно за послове саобраћаја (у даљем тексту: Министарство) уноси промене у Општи део плана и објављује измењени Општи део плана. Измењени Општи део плана примењује се наредног дана од дана објављивања.

Члан 4.

Годишњи контингент CEMT дозвола чине дозволе из утврђене базне квоте које важе за теретна возила која су сврстана у категорију „возило”.

Базна квота CEMT дозвола из става 1. овог члана представља основицу за израчунавање годишњих контингената, тако што се једна дозвола из базне квоте замењује одређеним бројем одговарајућих дозвола за теретна возила категорија које могу да користе CEMT дозволе, у складу са правилима Међународног транспортног форума.

Члан 5.

Из коначног годишњег контингента појединачних и мултилатералних дозвола BSEC (у даљем тексту: појединачна дозвола) издваја се укупно 3% дозвола које се додељују квартално за: интервентне случајеве (инфраструктурни пројекти, посебни увозни или извозни послови, поремећаји на транспортном тржишту и наменска индустрија), превозе за које су потребне посебне дозволе (нпр. ванредни превоз) и међународни превоз за сопствене потребе.

Осим појединачних дозвола из става 1. овог члана, за билатералне и транзитне превозе теретним возилима чија носивост укључујући и приколице не прелази 3,5 тона за које је, у складу са међународним уговорима и другим међународноправним актима који се закључују ради извршавања међународних уговора, потребна дозвола, као и за превозе потхлађеног воћа и свежих печурки, издвајају се појединачне дозволе до броја који је био издвојен у претходном периоду октобар-октобар, осим у случају потребе за издвајањем појединачних дозвола у контингенту који није издвајан у претходном периоду.

Додељене појединачне дозволе из ст. 1. и 2. овог члана не могу се користити у друге сврхе.

Ако број појединачних дозвола из става 2. овог члана током године не задовољава потребе за превозом, Министарство од појединачних дозвола из става 1. овог члана може издвојити додатни број дозвола.

Ако се број издвојених дозвола из става 1. овог члана не расподели у потпуности у издвојеном кварталу, преостали број тих дозвола враћа се у појединачне дозволе.

Члан 6.

Општи део плана расподеле садржи податке о:

1. броју појединачних дозвола по контингентима са назнаком контингента критичних дозвола;
2. броју дозвола из члана 5. ст. 1. и 2. ове уредбе;
3. обавезном броју комбинованих превоза у складу са одредбама члана 10. ове уредбе;
4. роковима за коришћење појединачних дозвола додељених превознику, након којих је превозник у обавези да преузете дозволе врати Министарству;
5. броју CEMT и временских дозвола по контингентима;
6. броју за који се умањује број појединачних критичних дозвола у фиксном делу појединачног плана након расподеле CEMT дозвола, као и фиксном делу појединачног плана појединачних дозвола након расподеле временских дозвола;
7. односу разлике збира дозвола из члана 5. ове уредбе и броја дозвола из члана 13. став 4. ове уредбе и прелиминарног контингента појединачних дозвола за наредну годину и разлике укупног броја дозвола из члана 13. став 4. ове уредбе и броја дозвола у фиксном делу појединачног плана у години утврђивања претходног плана расподеле;
8. преосталом броју дозвола за расподелу променљивог дела годишњих контингената дозвола на дан доношења Општeг дела плана;
9. листама ефикасности;
10. листама расподела;
11. листама чекања;
12. броју за који се умањује број теретних возила за утврђивање појединачног плана временских дозвола након расподеле CEMT дозвола, односно појединачних дозвола након расподеле CEMT и временских дозвола;
13. броју и категорији теретних возила за који се умањује број теретних возила за утврђивање појединачног плана CEMT и временских дозвола;
14. посебним условима доделе и коришћења дозвола;
15. потребном броју вожњи ефикасном временском дозволом у вези са државом за коју важи временска дозвола;
16. потребном броју вожњи ефикасном CEMT дозволом за коју не постоји територијално ограничење од стране једне или више држава у вези са државом за коју не постоји територијално ограничење;
17. највећем броју појединачних дозвола по теретном возилу и укупно по захтеваном контингенту који може бити расподељен превознику у складу са чланом 24. ст. 5. и 6. ове уредбе.

III. ПОСЕБНИ КРИТЕРИЈУМИ ЗА УТВРЂИВАЊЕ ПОЈЕДИНАЧНОГ ПЛАНА РАСПОДЕЛЕ

Члан 7.

Појединачни план расподеле утврђује се према следећим посебним критеријумима:

1. правилно коришћење појединачних дозвола односно ефикасно коришћење CEMT и временских дозвола;
2. квалитет возног парка;
3. коришћење комбинованог превоза.

Члан 8.

Правилно искоришћена појединачна дозвола је дозвола у коју су унети тачни подаци који нису брисани ни мењани, која је коришћена теретним возилом које се налази у возном парку превозника коме је та дозвола додељена, на прописан начин према намени, која није коришћена за превозе који су либерализовани у складу са међународним уговорима и другим међународноправним актима који се закључују ради извршавања међународних уговора, која није уступљена другом превознику, која је коришћена у складу са посебним условима из члана 6. тачка 14) ове уредбе и која је враћена заједно са одговарајућом документацијом.

Критеријум из члана 7. тачка 1) ове уредбе примењује се утврђивањем броја правилно искоришћених појединачних дозвола, односно утврђивањем ефикасности коришћења CEMT и временских дозвола.

Критеријум правилног коришћења појединачних дозвола примењује се тако што се за сваког превозника утврди број правилно искоришћених појединачних дозвола посебно за сваки контингент у периоду октобар-октобар, не рачунајући дозволе искоришћене теретним возилима у закупу.

Критеријум ефикасности коришћења временских дозвола примењује се тако што се за сваку временску дозволу утврђује број обављених вожњи у периоду јануар-октобар, не рачунајући вожње обављене теретним возилима у закупу.

Критеријум ефикасности коришћења CEMT дозвола примењује се тако што се за сваку CEMT дозволу утврђује укупан број бодова, и то сабирањем броја бодова за сваку обављену вожњу у периоду јануар-октобар, не рачунајући вожње обављене теретним возилима у закупу.

Број бодова за обављену вожњу CEMT дозволом зависи од удаљености државе утовара и истовара, критичности одговарајућих контингената појединачних дозвола потребних да би се обавила та вожња и врсте вожње (билатерална, трећа држава, вожња ненатовареног теретног возила која је у вези са вожњом натовареног теретног возила).

Министарство најкасније до краја текуће године утврђује број бодова за обављене вожње који ће бити примењен приликом утврђивања ефикасности коришћења CEMT дозвола за наредну годину и тај број бодова објављује на начин из члана 29. став 1. ове уредбе.

Министарство у току године врши измене броја бодова за обављене вожње утврђеног у складу са ставом 7. овог члана у случају да се превоз за и из неке државе може обавити без дозвола, укључујући и транзит кроз друге државе. Измењен број бодова за обављене вожње примењује се од наредног дана од дана објављивања.

Приликом примене критеријума из става 2. овог члана врши се упоредна провера коришћења свих врста дозвола на основу података из службених евиденција Министарства из члана 28. ове уредбе.

Члан 9.

Критеријум из члана 7. тачка 2) ове уредбе примењује се тако што се за свако теретно возило са изводом лиценце за превоз из возног парка превозника, осим за теретна возила која се користе на основу уговора о закупу, одређује следећи број бодова:

1. „ЕВРО VI безбедно” возило и више категорије - 12 бодова;
2. „ЕВРО V безбедно” возило и „ЕВРО ЕЕВ безбедноˮ возило - десет бодова;
3. „ЕВРО IV безбедно” возило - седам бодова;
4. „ЕВРО III безбедно” возило - шест бодова;
5. „зеленије и безбедно” возило - четири бода;
6. „зелено” возило - два бода;
7. „возило” које је произведено пре мање од 15 година - један бод;
8. „возило” које је произведено пре више од 15 година - 0,5 бодова.

Ако уз теретно возило „зеленије и безбедно” или теретно возило више категорије превозник има прикључно возило са одговарајућом потврдом уређеном прописом којим се уређују технички и техничко-експлоатациони услови које мора испуњавати теретно возило или скуп возила којима се обавља превоз терета у друмском саобраћају и обрасцима потврда о испуњавању ових услова (у даљем тексту: Правилник), додаје се још један бод.

Бодови утврђени на начин из ст. 1. и 2. овог члана, у зависности од носивости теретног возила, осим за теретна возила за превоз путничких аутомобила, теретна возила намењена за вучу полуприколице и теретна возила за превоз конфекције, умањују се на следећи начин:

1. за теретна возила носивости веће од 12 тона - 40%;
2. за теретна возила носивости веће од 3,5 тона - 80%;
3. за теретна возила носивости мање од 3,5 тона - 100%.

За теретна возила специјалне намене односно са специјалном надградњом (хладњачa, теретнo возилo за превоз путничких аутомобила и конфекције, цистернa за превоз хране, хемикалија и прашкасте робе, теретнo возилo за превоз животиња), бодови утврђени на начин из ст. 1-3. овог члана увећавају се за 10%.

Критеријум квалитета возног парка за доделу CEMT дозвола примењује се тако што се превознику утврђује број теретних и прикључних возила према категоријама из Правилника. У број теретних и прикључних возила не урачунавају се возила која се користе на основу уговора о закупу. Два теретна возила са сопственом носивошћу рачунају се као једно ако уз та теретна возила нема одговарајућих прикључних возила. У број теретних возила не урачунавају се теретна возила са специјалном надградњом кипер.

Критеријум квалитета возног парка за доделу временских дозвола примењује се тако што се превознику утврђује број теретних и прикључних возила према категоријама из Правилника од којих је одузет број теретних возила, утврђен у члану 6. тачка 12) ове уредбе, након расподеле CEMT дозвола. У број теретних и прикључних возила не урачунавају се возила која се користе на основу уговора о закупу. У број теретних возила урачунавају се теретна возила са специјалном надградњом кипер само за контингенте временских дозвола суседних држава.

Критеријум квалитетa возног парка за доделу променљивог дела појединачних дозвола из члана 12. став 6. ове уредбе примењује се тако што се превознику утврђује број теретних и прикључних возила према категоријама из Правилника по сваком контингенту појединачне дозволе.

Члан 10.

Критеријум из члана 7. тачка 3) ове уредбе утврђује се тако што се приликом утврђивања плана расподеле односно ревизије одреди број комбинованих превоза које ће превозник морати да обави да би остварио право на коришћење броја дозвола из одређеног контингента утврђеног планом расподеле. Ако превозник оствари мањи број комбинованих превоза, за толико процената му се умањује број дозвола из члана 13. став 1. ове уредбе, а највише за 50% од броја дозвола из члана 13. став 1. ове уредбе утврђених у појединачном плану.

IV. НАЧИН УТВРЂИВАЊА ПОЈЕДИНАЧНОГ ПЛАНА РАСПОДЕЛЕ

Члан 11.

Појединачни план расподеле чине појединачни планови расподеле превозника.

Утврђивању појединачног плана расподеле претходи утврђивање предлога појединачног плана расподеле превозника.

Појединачни планови састоје се од утврђеног броја појединачних, временских и CEMT дозвола.

Утврђивање појединачног плана расподеле обухвата и три ревизије тог плана, које Министарство врши у току календарске године.

Ревизије појединачног плана чине саставни део појединачног плана расподеле и служе ради провере динамике коришћења дозвола и за расподелу појединачних дозвола у току важења појединачног плана.

Члан 12.

Појединачне дозволе које су остале после издвајања броја дозвола одређеног чланом 5. ове уредбе, деле се на два дела: фиксни и променљиви.

Временске и CEMT дозволе деле се на два дела: фиксни и променљиви.

Фиксни део из става 1. овог члана чини одређен број дозвола из прелиминарног годишњег контингента појединачних дозвола које се одређују на основу укупног броја дозвола које су превозници правилно искористили у периоду октобар-октобар и општег дела плана расподеле, а у које се не рачунају дозволе додељене на основу коришћења комбинованог превоза и дозволе из члана 5. ове уредбе.

Фиксни део годишњих контингената временских дозвола чини одређени број дозвола са листе ефикасности коришћења временских дозвола у периоду јануар-октобар, одређен општим делом плана расподеле за наредну годину.

Фиксни део годишњих контингената CEMT дозвола чини одређени број дозвола са листе ефикасности коришћења CEMT дозвола које су превозници ефикасно искористили у периоду јануар-октобар.

Променљиви део из става 1. овог члана чини одређен број појединачних дозвола из коначног годишњег контингента појединачних дозвола, као и појединачне дозволе које превозници нису преузели или искористили, односно нису правилно искористили, појединачне дозволе добијене умањењем фиксног дела из става 3. овог члана утврђеног у складу са овом уредбом и појединачне дозволе из члана 5. став 5. ове уредбе.

Променљиви део годишњих контингената временских дозвола из става 2. овог члана чине преостале временске дозволе након утврђивања фиксног дела годишњих контингената временских дозвола.

Променљиви део годишњих контингената CEMT дозвола из става 2. овог члана чине преостале CEMT дозволе након утврђивања фиксног дела годишњих контингената CEMT дозвола.

Члан 13.

Број дозвола који је превозник у складу са чланом 8. став 1. ове уредбе искористио у периоду октобар-октобар, умањен у складу са ст. 2-4. овог члана, чланом 14. и чланом 17. став 3. ове уредбе, Министарство расподељује превознику у фиксни део појединачног плана.

Ако превозник раздужи неискоришћену али оверену или оштећену али неискоришћену појединачну дозволу из одређеног контингента или обавести Министарство о губитку те појединачне дозволе, број дозвола који је превозник у складу са чланом 8. став 1. ове уредбе искористио у периоду октобар-октобар, додатно се умањује за две дозволе из тог контингента.

Број дозвола који је превозник у складу са чланом 8. став 1. ове уредбе искористио у периоду октобар-октобар, умањује се сразмерно умањењу броја бодова за квалитет возног парка, у односу на број бодова утврђен приликом утврђивања претходног плана расподеле односно на ревизијама годишњег плана расподеле, чиме се у укупном броју умањених дозвола узима у обзир број већ умањених дозвола приликом утврђивања ревизија претходног плана расподеле.

Број дозвола који је превозник у складу са чланом 8. став 1. ове уредбе искористио у периоду октобар-октобар, претходно умањен у складу са ст. 2. и 3. овог члана, умањује се за број дозвола за које се у складу са чланом 8. став 9. ове уредбе утврди да је превозник обавио превоз коришћењем CEMT или временске дозволе.

Члан 14.

Уколико је број појединачних дозвола у одређеном прелиминарном контингенту за наредну годину мањи од збира дозвола из члана 5. ове уредбе и укупног броја дозвола из члана 13. став 4. ове уредбе, превозницима чији је број дозвола на том контингенту утврђен чланом 13. став 4. ове уредбе већи од утврђеног фиксног дела појединачног плана у години утврђивања претходног плана расподеле, број дозвола из члана 13. став 4. ове уредбе умањује се сразмерно односу утврђеном у члану 6. тачка 7) ове уредбе.

Уколико је однос утврђен у члану 6. тачка 7) ове уредбе већи од један, превозницима се укупан број дозвола из члана 13. став 4. ове уредбе, које су преостале након умањења из става 1. овог члана, умањује сразмерно односу разлике збира дозвола из члана 5. ове уредбе и броја дозвола из члана 13. став 4. ове уредбе, умањеног у складу са ставом 1. овог члана и прелиминарног контингента појединачних дозвола за наредну годину и броја дозвола из члана 13. став 4. ове уредбе.

Члан 15.

Променљиви део појединачних дозвола из члана 12. став 6. ове уредбе није део појединачног плана расподеле за текућу годину и превозници их преузимају у складу са чл. 24. и 25. ове уредбе.

Члан 16.

Фиксни део плана расподеле CEMT и временских дозвола по контингентима утврђује се на основу листа ефикасности.

Временска дозвола са листе ефикасности коју је превозник користио најмање два месеца у периоду јануар-октобар и којом је обављен најмање број вожњи из члана 6. тачка 15) ове уредбе, сведено на број дана коришћења, може се доделити истом превознику под условом да су испуњени услови из става 4. овог члана и да је превозник у складу са законом и чланом 22. став 3. ове уредбе поднео захтев за утврђивање појединачног плана временских дозвола.

CEMT дозвола са листе ефикасности коју је превозник користио најмање два месеца у периоду јануар-октобар за коју је утврђено 80 и више бодова, сведено на број дана коришћења, додељује се истом превознику под условом да су испуњени услови из става 4. овог члана и да је превозник у складу са законом и чланом 22. став 4. ове уредбе поднео захтев за утврђивање појединачног плана CEMT дозвола.

Превознику се поново додељује дозвола из ст. 2. и 3. овог члана, под условом да превозник располаже по дозволи најмање бројем појединачних дозвола у фиксном делу појединачног плана у складу са чланом 6. тачка 6) ове уредбе, односно бројем теретних возила у складу са чланом 6. тачка 13) ове уредбе, узимајући као меродаван мањи број теретних возила по дозволи, одређен за утврђивање плана расподеле у години утврђивања претходног плана расподеле или за годину за коју се утврђује план.

Број теретних возила из члана 6. тачка 13) ове уредбе за годину за коју се утврђује план расподеле може бити највише 10% већи од броја теретних возила из члана 6. тачка 13) ове уредбе у години утврђивања претходног плана расподеле. У случају да превозник не располаже прописаним бројем појединачних дозвола у појединачном плану расподеле у складу са чланом 6. тачка 6) ове уредбе, превознику се поново додељује CEMT дозвола из става 3. овог члана, а умањивање до прописаног броја појединачних дозвола се врши сукцесивно приликом утврђивања појединачног плана у наредним годинама.

У случају да ефикасна CEMT дозвола из става 3. овог члана одређеног контингента не може бити додељена истом превознику због смањења броја CEMT дозвола у том контингенту, Министарство може доделити превознику CEMT дозволу из неког другог контингента која важи за теретна возила исте или више категорије.

У случају да ефикасном CEMT дозволом из става 3. овог члана, за коју не постоји територијално ограничење од стране једне или више држава, превозник није обавио најмање број вожњи из члана 6. тачка 16) ове уредбе, Министарство може доделити превознику другу CEMT дозволу која важи за теретна возила исте или више категорије под условом да превозник располаже бројем теретних возила из става 4. овог члана.

Број вожњи из члана 6. тачка 16) ове уредбе који се примењује на став 7. овог члана не може бити већи од броја за који се умањује број појединачних дозвола у појединачном плану расподеле након расподељивања CEMT дозвола из члана 6. тачка 6) ове уредбе.

У случају да је укупан број ефикасних CEMT дозвола одређеног контингента већи од укупног броја CEMT дозвола одређеног контингента за наредну годину, Министарство превозницима који поднесу захтев за утврђивање појединачног плана CEMT дозвола у складу са законом и чланом 22. став 4. ове уредбе и захтев за преузимање мултилатералних CEMT дозвола у складу са подзаконским актом из члана 27. ове уредбе поново додељује CEMT дозволу одређеног контингента помоћу одговарајуће листе формиране рангирањем по количнику броја теретних возила одређене категорије из возног парка превозника и броја теретних возила која могу користити CEMT дозволу одређеног контингента.

Министарство, најкасније закључно са јулском ревизијом текуће године, утврђује годишње контингенте CEMT дозвола за наредну годину и објављује их на начин из члана 29. став 1. ове уредбе.

Подаци из става 10. овог члана могу се накнадно променити уколико Међународни транспортни форум промени елементе за утврђивање годишњих контингената CEMT дозвола или се значајно промене услови за обављање међународног превоза терета у друмском саобраћају (услови за приступ тржишту међународног превоза терета у друмском саобраћају).

Члан 17.

Променљиви део појединачног плана CEMT и временских дозвола утврђује Министарство у складу са чланом 6. тач. 6) и 12) ове уредбе и применом критеријума из члана 7. тач. 1) и 2) ове уредбе.

Превознику који временском и CEMT дозволом није остварио ефикасност прописану чланом 16. ст. 2. и 3. ове уредбе, или временском дозволом није обавио број вожњи прописан из члана 6. тачка 15) ове уредбе, не утврђује се променљиви део појединачног плана из става 1. овог члана, за дозволу из тог контингента, односно одговарајућег територијалног ограничења.

За доделу CEMT и временске дозволе врши се умањење броја појединачних дозвола из члана 13. став 4. ове уредбе, умањеног у складу са чланом 14. ове уредбе, бројем дозвола из члана 6. тачка 6) ове уредбе.

За доделу CEMT и временских дозвола превознику се од укупног броја теретних возила одређене категорије, за сваку додељену CEMT или временску дозволу, умањује број теретних возила одређене категорије из члана 6. тачка 13) ове уредбе.

Превознику се може доделити највише број CEMT дозвола који је једнак количнику броја теретних возила одговарајуће категорије из возног парка превозника и броја теретних возила из члана 6. тачка 13) ове уредбе, као и броја појединачних дозвола из члана 13. став 4. ове уредбе, умањеног у складу са чланом 14. ове уредбе, у складу са чланом 6. тачка 6) ове уредбе.

Превознику се може доделити највише број временских дозвола који је једнак количнику броја теретних возила одговарајуће категорије из возног парка превозника и броја теретних возила из члана 6. тачка 13) ове уредбе, као и броја појединачних дозвола из члана 13. став 4. ове уредбе, умањеног у складу са чланом 14. ове уредбе, у складу са чланом 6. тачка 6) ове уредбе.

У складу са чл. 8. и 9. ове уредбе, Министарство сачињава листе расподела у складу са ст. 2-6. овог члана, као и листе чекања.

Члан 18.

Ако превознику није поново расподељена временска или CEMT дозвола, приликом утврђивања наредног плана расподеле, фиксни део појединачног плана из члана 13. став 1. ове уредбе се том превознику увећава за број појединачних дозвола, умањених у складу са чланом 17. став 3. ове уредбе приликом утврђивања претходног плана расподеле.

У случају да увећање фиксног дела појединачног плана у складу са ставом 1. овог члана није могуће због измене у прелиминарном годишњем контингенту појединачних дозвола, а у складу са међународним уговорима и другим међународноправним актима који се закључују ради извршавања међународних уговора, Министарство може превознику увећати број појединачних дозвола у фиксном делу појединачног плана на контингенту појединачних дозвола који је заменио те дозволе, односно у случају укидања режима ових дозвола, Министарство не увећава фиксни део појединачног плана.

Превознику се у појединачни план CEMT дозвола може расподелити највише до 3% од укупног броја CEMT дозвола.

Временске, односно CEMT дозволе се не преузимају у текућој години у следећим случајевима:

1. у случају да се на основу службених евиденција из члана 28. ове уредбе утврди да је у периоду од три године превозник пријавио губитак више од 10% укупно додељених CEMT дозвола;
2. у случају да се на основу службених евиденција из члана 28. ове уредбе утврди да CEMT дозволом превозник није остварио најмање десет бодова за вожње обављене у периоду од два узастопна месеца, изузимајући јануар, или ако се утврди да превозник не поседује довољан број теретних возила утврђен у складу са овом уредбом или ако надлежни орган друге државе привремено одузме CEMT дозволу превознику због прекршаја у коришћењу;
3. у случају да се на основу службених евиденција из члана 28. ове уредбе утврди да временском дозволом превозник није обавио довољан број превоза у односу на број дозвола из члана 6. тачка 6) ове уредбе и број дана коришћења временске дозволе или ако се утврди да превозник не поседује довољан број теретних возила из члана 6. тачка 12) ове уредбе или ако надлежни орган друге државе привремено одузме временску дозволу превознику због прекршаја у коришћењу;
4. у случају да се на основу службених евиденција из члана 28. ове уредбе утврди да је превозник раздужио CEMT или временску дозволу за коју се утврди да је фалсификат или надлежни орган друге државе достави временску или CEMT дозволу за коју се утврди да је фалсификат;
5. у случају да се на основу службених евиденција из члана 28. ове уредбе утврди да превозник није раздужио CEMT или временску дозволу у року од десет дана од дана пријема решења о одузимању CEMT или временске дозволе.

Временске, односно CEMT дозволе се не преузимају у наредној години у следећим случајевима:

1. у случају да се на основу службених евиденција из члана 28. ове уредбе утврди да превозник није раздужио одговарајући примерак копије листова из дневника путовања CEMT дозволе до последњег дана у месецу за претходни календарски месец заједно са извештајем;
2. у случају да се на основу службених евиденција из члана 28. ове уредбе утврди да је превозник раздужио CEMT или временску дозволу за коју се утврди да је фалсификат или надлежни орган друге државе достави временску или CEMT дозволу за коју се утврди да је фалсификат;
3. у случају да се на основу службених евиденција из члана 28. ове уредбе утврди да превозник није раздужио CEMT или временску дозволу у року од десет дана од дана пријема решења о одузимању CEMT или временске дозволе;
4. у случају да се на основу службених евиденција из члана 28. ове уредбе утврди да је превозник пријавио нетачне податке приликом раздужења листова из дневника путовања CEMT дозволе, односно извештаја или листова из дневника путовања временске дозволе.

Члан 19.

Предлог појединачног плана превозника из члана 11. став 2. ове уредбе, листе ефикасности и предлог листа расподела јавни су и Министарство их објављује на начин из члана 29. став 1. ове уредбе.

Превозник у року од седам дана од дана објављивања предлога појединачног плана може да даје примедбе на објављене податке из члана 30. тач. 1)-6) ове уредбе, односно може да поднесе изјаву о одустајању од одређеног броја дозвола по контингентима.

У року од седам дана од дана истека рока из става 2. овог члана, Министарство разматра примедбе и утврђује план расподеле најкасније до 25. децембра текуће године.

Утврђени појединачни план, листе ефикасности, листе расподела и листе чекања Министарство објављује на начин из члана 29. став 1. ове уредбе.

Члан 20.

Захтев за ревизију појединачног плана из члана 11. ст. 4. и 5. ове уредбе подноси се за преостали период до краја године, на обрасцу из члана 22. став 2. ове уредбе.

Захтев за ревизију појединачног плана из става 1. овог члана подноси превозник који није поднео захтев за утврђивање плана расподеле.

Изузетно од става 2. овог члана, у случају да Министарство утврди и размени нови годишњи контингент појединачних дозвола и/или нову врсту појединачне дозволе током текуће године, захтев из става 1. овог члана могу поднети сви превозници.

Захтев за априлску ревизију појединачног плана подноси превозник из става 2. овог члана од 1. до 10. марта текуће године.

Захтев за јулску ревизију појединачног плана подноси превозник из става 2. овог члана од 1. до 10. јуна текуће године.

Захтев за октобарску ревизију појединачног плана подноси превозник из става 2. овог члана од 1. до 10. септембра текуће године.

Министарство пре вршења ревизије објављује, на начин из члана 29. став 1. ове уредбе, податке из члана 30. тач. 1) и 2) ове уредбе.

Превозник у року од седам дана од дана стављања на увид података из става 7. овог члана може да даје примедбе, односно може да поднесе изјаву о одустајању од одређеног броја дозвола по контингентима.

У року од седам дана од дана истека рока из става 8. овог члана, Министарство разматра примедбе и утврђује ревизију појединачног плана најкасније до 5. априла, односно до 5. јула, односно до 5. октобра текуће године.

Министарство објављује утврђену ревизију појединачног плана на начин из члана 29. став 1. ове уредбе.

Члан 21.

Приликом априлске, односно јулске, односно октобарске ревизије, Министарство превознику расподељује у фиксни део појединачног плана онолики број појединачних дозвола колики му је остао у појединачном плану, а највише 75%, односно 50%, односно 25% од фиксног дела појединачног плана утврђеног планом расподеле на основу броја преузетих дозвола.

У број преузетих дозвола из става 1. овог члана не рачунају се враћене појединачне дозволе које нису искоришћене.

Приликом ревизија из става 1. овог члана превозницима се утврђује променљиви део појединачног плана остварен до ревизије, односно између две ревизије, на начин из члана 24. ове уредбе.

Број дозвола који се утврђује као променљиви део појединачног плана приликом утврђивања ревизија плана расподеле једнак је броју дозвола које је превозник преузео у складу са чланом 24. ст. 5-7. ове уредбе.

Утврђивање променљивог дела појединачног плана не врши се за превознике којима је на ревизији годишњег плана расподеле умањен фиксни део појединачног плана у складу са ставом 1. овог члана и за превознике са утврђеним и непреузетим појединачним планом расподеле који су на расподељиваном контингенту до ревизије, односно између две ревизије, одређене појединачне дозволе вратили супротно члану 8. став 1. ове уредбе.

Превозник је дужан да обавести Министарство о променама података у вези са возним парком превозника који се узима у обзир приликом утврђивања односно ревизије плана расподеле дозвола, у року од 15 дана од дана настале промене.

Ако се утврди да је превозник пријавио нетачне податке или ако превозник у прописаном року није пријавио промене у возном парку, фиксни део појединачног плана из члана 13. став 1. ове уредбе за текућу годину умањује му се за 30%.

V. САДРЖИНА И ОБРАЗАЦ ЗАХТЕВА ЗА УТВРЂИВАЊЕ ПОЈЕДИНАЧНОГ ПЛАНА И РЕВИЗИЈЕ

Члан 22.

Појединачни план расподеле појединачних дозвола утврђује се на основу захтева превозника у електронском облику поднетог у складу са законом и критеријумима из члана 7. ове уредбе, на обрасцу захтева датом у Прилогу 1, који је одштампан уз ову уредбу и чини њен саставни део.

Ревизија појединачног плана расподеле појединачних дозвола из члана 11. став 1. ове уредбе утврђује се на основу захтева превозника у електронском облику поднетог на обрасцу датом у Прилогу 1, који је одштампан уз ову уредбу и чини њен саставни део.

Захтев за утврђивање појединачног плана расподеле временских дозвола из члана 11. став 3. ове уредбе подноси превозник у електронском облику на обрасцу датом у Прилогу 2, који је одштампан уз ову уредбу и чини њен саставни део.

Захтев за утврђивање појединачног плана CEMT дозвола из члана 11. став 3. ове уредбе подноси превозник у електронском облику на обрасцу датом у Прилогу 3, који је одштампан уз ову уредбу и чини њен саставни део.

VI. НАЧИН УТВРЂИВАЊА КРИТИЧНОСТИ КОНТИНГЕНТА ДОЗВОЛА

Члан 23.

На основу броја појединачних дозвола утврђених у складу са чланом 13. став 4. ове уредбе, Министарство одређује који контингенти појединачних дозвола задовољавају или не задовољавају потребе превозника.

За контингент појединачних дозвола из става 1. овог члана за који се утврди да број дозвола утврђен чланом 13. став 4. ове уредбе износи више од 80% прелиминарног контингента за наредну годину, Министарство приликом утврђивања годишњег плана расподеле проглашава да не задовољава потребе превозника, односно одређује да је контингент критичан.

VII. ПОСТУПАК И НАЧИН ПРЕУЗИМАЊА ДОЗВОЛА

Члан 24.

Превозник у току године према својим потребама подноси Министарству захтев за преузимање појединачних дозвола из појединачног плана на обрасцу прописаном подзаконским актом из члана 27. ове уредбе, закључно са 30. новембром текуће године.

Захтев из става 1. овог члана садржи број и врсту појединачних дозвола за сваки од контингената за који је утврђен појединачни план.

Пре одлучивања о преузимању појединачних дозвола из фиксног, односно променљивог појединачног плана на основу захтева из става 1. овог члана, Министарство превознику утврђује: број појединачних дозвола у појединачном плану и број већ додељених појединачних дозвола, односно број правилно искоришћених појединачних дозвола, односно број комбинованих превоза, односно испуњавање услова из члана 6. тач. 4), 14) и 17) ове уредбе.

Превозник са утврђеним појединачним планом расподеле једновремено може преузети највише 20% дозвола из појединачног плана, а не више од броја утврђеног појединачним планом.

Појединачне дозволе из члана 12. став 6. ове уредбе превозник може једновремено преузети, по теретном возилу:

1. највише до две појединачне дозволе из одређеног контингента у случају да број дозвола из члана 12. став 6. ове уредбе износи више од 50% размењеног броја дозвола из тог контингента, а не мање од једне дозволе по возилу;
2. највише до једне појединачне дозволе из одређеног контингента у случају да број дозвола из члана 12. став 6. ове уредбе износи више од 30% размењеног броја дозвола из тог контингента, а не мање од 0,5 дозвола по возилу;
3. највише до 0,5 појединачне дозволе из одређеног контингента у случају да број дозвола из члана 12. став 6. ове уредбе износи више од 20% размењеног броја дозвола из тог контингента, а не мање од 0,3 дозволе по возилу;
4. највише до 0,2 појединачне дозволе из одређеног контингента у случају да број дозвола из члана 12. став 6. ове уредбе износи више од 10% размењеног броја дозвола из тог контингента, а не мање од 0,1 дозволе по возилу;
5. 0,1 појединачне дозволе из одређеног контингента у случају да број дозвола из члана 12. став 6. ове уредбе износи мање од 10% размењеног броја дозвола из тог контингента.

Укупан број појединачних дозвола који превозник може да преузме, уколико је број појединачних дозвола из члана 12. став 6. ове уредбе мањи од:

1. 100 појединачних дозвола, износи највише до пет појединачних дозвола по превознику;
2. 50 појединачних дозвола, износи највише до три појединачне дозволе по превознику;
3. 30 појединачних дозвола, износи највише до две појединачне дозволе по превознику;
4. десет појединачних дозвола, износи највише до једне појединачне дозволе по превознику.

Превозник може једновремено преузети број дозвола који је једнак већој од две вредности, и то: вредности 20% дозвола из појединачног плана расподеле или вредности добијене применом ст. 5. и 6. овог члана.

Превозник из става 4. овог члана, који није преузео појединачне дозволе утврђене појединачним планом, поред броја дозвола из става 4. овог члана, може истовремено преузети и број дозвола утврђен у складу са ст. 5. и 6. овог члана.

Број преузетих појединачних дозвола из става 5. овог члана не може бити мањи од један, у случају преузимања дозволе из става 5. тач. 1)-3) овог члана.

Број теретних односно прикључних возила у складу са којим се врши одређивање броја дозвола из ст. 5. и 6. овог члана чини број теретних односно прикључних возила одређене категорије и надградње у возном парку превозника умањен за број теретних возила из члана 6. тачка 12) ове уредбе.

Након преузимања дозвола у складу са ст. 4-8. овог члана превозник може једновремено највише преузети број дозвола који је једнак броју правилно враћених појединачних дозвола из одговарајућег контингента, односно највише број дозвола који је једнак броју правилно враћених дозвола умањен за број дозвола из одговарајућег контингента враћених супротно члану 8. став 1. ове уредбе.

Изузетно од ст. 4-8. овог члана, на основу посебно образложеног захтева из става 1. овог члана, превозник може преузети и више појединачних дозвола, а највише до броја теретних возила којима располаже, умањено за број CEMT и временских дозвола које важе на територији државе за коју важи и појединачна дозвола, односно до преосталог броја дозвола из појединачног плана расподеле.

Утврђивање броја враћених дозвола врши се на основу службене евиденције из члана 28. став 1. ове уредбе.

Појединачне дозволе из евиденције непреузетих дозвола из члана 28. став 3. ове уредбе превозници преузимају у складу са ст. 5, 6. и 10. овог члана почевши од 1. децембра текуће године.

До измирења изречене новчане казне из члана 31. ове уредбе превозник не преузима ниједну дозволу.

Појединачне дозволе се не преузимају у текућој години у следећим случајевима:

1. ако превозник не поступи у складу са чланом 28. ст. 5-7. ове уредбе, до тренутка раздужења појединачне дозволе;
2. ако појединачну дозволу из члана 5. ове уредбе превозник раздужи као неправилно коришћену;
3. ако се за појединачну дозволу утврди да је фалсификат или надлежни орган друге државе достави појединачну дозволу за коју се утврди да је фалсификат;
4. ако превозник није раздужио одузету CEMT или временску дозволу у року од десет дана од обавештења о непреузимању CEMT или временске дозволе у текућој години у складу са чланом 18. став 4. ове уредбе, до раздужења одузете CEMT или временске дозволе;
5. ако је електронски раздужену појединачну дозволу или листове из дневника путовања превозник раздужио супротно члану 28. ст. 8. и 9. ове уредбе (превозник не преузима дозволе три месеца);
6. ако се за претходно електронски раздужену појединачну дозволу утврди да је неправилно коришћена (превозник не преузима дозволе шест месеци).

Члан 25.

Превозник, односно превозник за сопствене потребе преузима појединачне дозволе из члана 5. ове уредбе на начин и подношењем захтева који су прописани подзаконским актом из члана 27. ове уредбе.

Захтев за појединачне дозволе за обављање међународног превоза терета за сопствене потребе и појединачне дозволе из фонда 3%, из става 1. овог члана, садржи податке о превозу за који се појединачна дозвола тражи, односно посебну дозволу, број и врсту потребних појединачних дозвола, а за међународни превоз за сопствене потребе и регистарске ознаке теретног возила или скупа возила.

Уз захтев из става 1. овог члана превозник за сопствене потребе подноси фотокопију фактуре, међународног товарног листа (у даљем тексту: CMR) и јединствене царинске исправе (у даљем тексту: JCI), односно доказ да се ради о међународном превозу за сопствене потребе.

Ако се ради о увозу робе, документација се доставља приликом враћања додељене појединачне дозволе.

Захтев за појединачне дозволе за обављање међународног превоза терета возилом носивости испод 3,5 тона и захтев за обављање међународног превоза воћа и свежих печурки, из става 1. овог члана, садржи податке о регистарским ознакама теретног возила или скупа возила којима је планирано обављање превоза, број и врсту потребних појединачних дозвола.

Приликом одлучивања о захтеву из става 1. овог члана, Министарство узима у обзир број дозвола које подносилац захтева у претходној и текућој години није правилно користио и вратио, врсту робе за чији се превоз подноси захтев за доделу дозвола, да ли се ради о увозу или извозу, о преосталом броју дозвола из издвојеног контингента, односно води рачуна да теретно возило којим се врши међународни превоз за сопствене потребе није уписано у извод лиценце за превоз и поседује одговарајућу потврду којом се дозвољава обављање превоза терета за сопствене потребе у међународном друмском саобраћају, односно води рачуна да теретно возило којим се врши међународни превоз потхлађеног воћа и свежих печурки поседује извод лиценце за међународни превоз терета у друмском саобраћају, односно да је теретно возило чија носивост укључујући и приколице не прелази 3,5 тона уписано у службену евиденцију Министарства.

Члан 26.

Превозник је дужан да преузме све CEMT и временске дозволе које су му додељене у појединачном плану расподеле, најкасније до 15. јануара текуће године.

Ако превозник не преузме CEMT или временску дозволу у року из става 1. овог члана, та дозвола се расподељује другом превознику на основу листе чекања.

Превознику са листе чекања који је преузео CEMT или временску дозволу, односно превознику коме је CEMT или временска дозвола током периода важења одузета, односно превознику који није преузео CEMT или временску дозволу умањује се, односно увећава појединачни план одговарајућим бројем појединачних дозвола из члана 17. став 3. ове уредбе приликом утврђивања годишњег плана за наредну годину.

Ради преузимања резервне CEMT дозволе у случају оштећења, губитка или крађе, превозник је дужан да пријави да је CEMT дозвола оштећена, изгубљена или украдена и ту дозволу Министарство најкасније у року од седам дана од дана пријаве проглашава неважећом и додељује резервну CEMT дозволу истом или првом следећем превознику са листе чекања.

Ради преузимања друге временске дозволе у случају оштећења, губитка или крађе, превозник је дужан да пријави да је временска дозвола оштећена, изгубљена или украдена, о чему Министарство обавештава надлежни орган за послове саобраћаја друге државе и може ту дозволу да замени другом и додели превознику са листе чекања, за период до истека рока важења те дозволе, ако је то предвиђено међународним уговором.

Члан 27.

Министар ближе прописује начин преузимања дозвола из члана 25. став 1. ове уредбе, као и обрасце захтева за преузимање појединачних дозвола за међународни превоз терета, захтева за преузимање временских дозвола за међународни превоз терета, захтева за преузимање мултилатералних CEMT дозвола, захтева за преузимање мултилатералних BSEC дозвола, захтева за појединачне дозволе за обављање међународног превоза терета за сопствене потребе, захтева за појединачне дозволе за обављање међународног превоза терета возилом носивости испод 3,5 тона и захтева за појединачне дозволе из фонда 3% и за обављање међународног превоза воћа и свежих печурки.

VIII. ПОСТУПАК И НАЧИН ВОЂЕЊА ЕВИДЕНЦИЈЕ И РОКОВИ ЗА ВРАЋАЊЕ ДОЗВОЛА

Члан 28.

У поступку вођења службене евиденције о коришћењу појединачних дозвола Министарство користи податке достављене у папирном или електронском облику о обављеним превозима и коришћеним појединачним дозволама и обављеним превозима CEMT и временским дозволама (у даљем тексту: службена електронска евиденција) добијене кроз дефинисане процедуре размене података и начина верификације размењених података, применом софтверске апликације за електронско пословање са превозницима.

Ради вођења евиденције о враћеним дозволама из члана 25. став 1. ове уредбе, превозник приликом враћања дозволе подноси фотокопију CMR и JCI или другог еквивалентног доказа. Оригинали докумената дају се на увид.

Евиденција непреузетих дозвола води се на основу службене евиденције Министарства о искоришћености појединачних дозвола у текућој години и сачињава се 1. децембра текуће године.

У поступку вођења евиденције тачност података проверава се на основу службених евиденција из става 1. овог члана, а од превозника се може затражити да у року од пет дана од дана пријема позива достави оригинална документа на основу којих може да се утврди тачност података које је превозник доставио.

Превозник је дужан да појединачне, временске и CEMT дозволе које је преузео из годишњих контингената врати Министарству без обзира да ли су искоришћене или нису, најкасније 30 дана након истека рока важности тих дозвола дефинисаног међународним уговорима и другим међународноправним актима који се закључују ради извршавања међународних уговора.

Враћање дозвола превозник врши подношењем захтева за раздужење дозвола који може бити у папирном или електронском облику применом апликације за електронско пословање са превозницима, у року из става 5. овог члана.

Превозник је дужан да Министарству врати додељену дозволу у року из члана 6. тачка 4) ове уредбе и у случају да је није искористио.

Превозник је дужан да Министарству раздужи појединачну дозволу са припадајућом документацијом евидентирану у службеној електронској евиденцији у року од десет дана од дана формирања службене електронске евиденције за предметну дозволу.

Превозник је дужан да одговарајуће примеркe копија листова из дневника путовања CEMT и временских дозвола достави Министарству до последњег дана у месецу за претходни календарски месец заједно са извештајем, уз који прилаже CMR, за обављене превозе које у дневнику путовања царински органи друге државе нису оверили.

IX. НАЧИН СТАВЉАЊА НА УВИД ПОДАТАКА КОЈЕ САДРЖИ ОПШТИ ДЕО ПЛАНА РАСПОДЕЛЕ

Члан 29.

Општи део плана расподеле, осим листа ефикасности, листа расподела и листа чекања, објављује се на огласној табли и званичној интернет презентацији Министарства.

Ако у периоду важења Општег дела плана расподеле дође до промене података у складу са чланом 3. став 3. ове уредбе, Министарство уноси промене у Општи део плана и објављује измењени Општи део плана на начин из става 1. овог члана.

Број бодова за обављене вожње из члана 8. став 7. ове уредбе који ће бити примењен приликом утврђивања ефикасности коришћења CEMT дозвола за наредну годину Министарство објављује на начин из става 1. овог члана.

Измене броја бодова за обављене вожње из члана 8. став 7. ове уредбе Министарство објављује на начин из става 1. овог члана.

X. ПОДАЦИ КОЈЕ САДРЖИ ПОЈЕДИНАЧНИ ПЛАН РАСПОДЕЛЕ

Члан 30.

Појединачни план расподеле из члана 11. став 3. ове уредбе садржи податке о:

1. теретним возилима за која је издат извод лиценце и евидентираним прикључним возилима у возном парку превозника, броју бодова за квалитет возног парка, броју теретних и прикључних возила по категоријама из Правилника;
2. броју захтеваних дозвола по контингентима;
3. броју искоришћених појединачних дозвола по контингентима за период октобар-октобар;
4. умањењима појединачног плана утврђеним у складу са овом уредбом и броју појединачних дозвола које нису умањене у складу са чланом 31. став 1. ове уредбе;
5. обављеним превозима CEMT дозволом;
6. обављеним превозима временском дозволом;
7. броју дозвола које превознику припадају по захтеваним контингентима.

XI. KAЗНЕНЕ ОДРЕДБЕ

Члан 31.

Новчаном казном у фиксном износу од 95.000 динара казниће се за прекршај привредно друштво или друго правно лице ако врати појединачну дозволу из члана 13. став 2. ове уредбе као неискоришћену али оверену или оштећену али неискоришћену, или обавести Министарство о губитку појединачне дозволе у случају да:

1. превозник за наредну годину нема утврђен фиксни део појединачног плана појединачних дозвола из члана 13. став 1. ове уредбе;
2. је превознику утврђен број дозвола у фиксном делу појединачног плана појединачних дозвола из члана 13. став 1. ове уредбе, за наредну годину, мањи од утврђеног броја дозвола из члана 13. став 2. ове уредбе, и то по свакој појединачној дозволи за коју није извршено прописано умањење у складу са овом уредбом.

Новчаном казном у фиксном износу од 95.000 динара казниће се предузетник за прекршај из става 1. овог члана.

Новчаном казном у фиксном износу од 5.000 динара казниће се лице одговорно за превоз за прекршај из става 1. овог члана.

XII. ПРЕЛАЗНЕ И ЗАВРШНА ОДРЕДБА

Члан 32.

Електронски поднети захтеви из члана 16. ст. 2, 3. и 9, члана 20. ст. 1-6, члана 22, члана 24. ст. 1-3. и став 13. и члана 25. ст. 1-3. и ст. 5. и 6. ове уредбе, подносе се и преко писарнице државних органа до 31. децембра 2022. године.

Од 1. јануара 2023. године захтеви из става 1. овог члана подносе се искључиво електронски.

Члан 33.

На Општи део плана расподеле и појединачни план расподеле из контингента за 2022. годину и преузимање појединачних дозвола из утврђеног плана расподеле за 2022. годину примењују се одредбе прописа по којима су Општи део плана расподеле и појединачни план расподеле за 2022. годину донети.

Члан 34.

Подзаконски акт из члана 27. ове уредбе донеће се у року од месец дана од дана ступања на снагу ове уредбе.

Члан 35.

Даном ступања на снагу ове уредбе престаје да важи Уредба о расподели страних дозвола за међународни јавни превоз ствари домаћим превозницима („Службени гласник РСˮ, бр. 113/15 и 44/18-др. пропис).

Члан 36.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-7856/2022

У Београду, 6. октобра 2022. године

В Л А Д А

ПРЕДСЕДНИК

Ана Брнабић, с.р.